CELEX: 32014D0903
Language: da
Date: 2014-07-23 00:00:00
Title: 2014/903/EU: Kommissionens afgørelse af 23. juli 2014 om statsstøtte SA. 24639 (C 61/2007), som Grækenland har ydet Olympic Airways/Olympic Airlines (meddelt under nummer C(2014) 5028)  EØS-relevant tekst

13.12.2014   
            
            
               DA
            
            
               Den Europæiske Unions Tidende
            
            
               L 358/33
            
         KOMMISSIONENS AFGØRELSE
   af 23. juli 2014
   om statsstøtte SA. 24639 (C 61/2007), som Grækenland har ydet Olympic Airways/Olympic Airlines
   
      
         (meddelt under nummer C(2014) 5028)
      
   
   (kun den græske udgave er autentisk)
   (EØS-relevant tekst)
   
      (2014/903/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   efter i henhold til ovennævnte bestemmelser at have opfordret interesserede parter til at fremsætte deres bemærkninger, og
   ud fra følgende betragtninger:
   I.   SAGSFORLØB
   
   
               (1)
            
            
               Ved beslutning K(2007) 6555 (1) af 19. december 2007 indledte Kommissionen proceduren efter traktatens artikel 108, stk. 2, over for en række overførsler af finansielle midler til og fra Olympic Airlines og Olympic Airways Services for at få afklaret, om der var blevet ydet statsstøtte til de to selskaber siden vedtagelsen af beslutning K (2005) 2706 (2) af 14. september 2005.
            
         
               (2)
            
            
               Ved beslutning K (2008) 5073 (3) af 17. september 2008 afsluttede Kommissionen delvis behandlingen af sag C61/2007 (ex NN 71/07) ved at fastslå, at Den Hellenske Republik gennem forskellige handlinger og undladte handlinger havde ydet statsstøtte til Olympic Airlines (OAL) and Olympic Airways Services (OAS), der var ulovlig og uforenelig med det indre marked.
            
         
               (3)
            
            
               Kommissionen fandt, at der var behov for en nærmere undersøgelse af mistanker om, at der var blevet ydet statsstøtte til Olympic Airways Services i forbindelse med en række voldgiftskendelser (4), og beslutningen omfattede derfor ikke dette spørgsmål, som skulle afklares på et senere tidspunkt.
            
         
               (4)
            
            
               Ved beslutning K (2008) 5074 (5) af 17. september 2008 godkendte Kommissionen, at en række af OAL's og OAS' aktiver blev afhændet. Eftersom OAL og OAS havde indstillet deres aktiviteter og var trådt i likvidation, blev det i denne beslutning fastsat, at de resterende aktiver skulle afhændes af kurator som led i konkursbehandlingen. Desuden skulle der udpeges en tilsynsførende trustee.
            
         
               (5)
            
            
               Ved breve af 8. oktober 2010, 26. juli og 12. oktober 2011, 7. marts og 16. november 2012 samt 7. februar, 25. juni og 19. december 2013 udbad Kommissionen sig nærmere oplysninger om likvidationen og dens forløb.
            
         
               (6)
            
            
               De græske myndigheder svarede med breve af 8. november 2010, 11. august og 15. december 2011, 10. juli 2012 samt 4. februar, 22. april og 5. august 2013.
            
         II.   BESKRIVELSE
   
   
               (7)
            
            
               Siden 2002 har Kommissionen vedtaget tre endelige negative statsstøttebeslutninger (6) angående særlige foranstaltninger, hvor der blev overført finansielle midler til selskaber i Olympic-koncernen (Olympic Airways, Olympic Aviation, Olympic Airways Services og Olympic Airlines).
            
         
               (8)
            
            
               Ved brev af 25. august 2011 bekræftede de græske myndigheder, at appelretten i Athen den 2. oktober 2009 havde erklæret begge selskaber konkurs i henhold til § 14A i lov nr. 3429/2005, som ændret ved § 40 i lov nr. 3710/2008.
            
         
               (9)
            
            
               De græske myndigheder bekræftede desuden, at de to selskaber havde indstillet enhver økonomisk aktivitet i 2009, og at et helejet datterselskab af den græske centralbank, Ethniki Kafalaiou, var blev udpeget som kurator.
            
         
               (10)
            
            
               I overensstemmelse med Kommissionens beslutning K (2008) 5074 af 17. september 2008 fremlagde den tilsynsførende trustee sin endelige rapport om privatiseringen af OAL og OAS.
            
         
               (11)
            
            
               Ifølge oplysningerne fra de græske myndigheder og den tilsynsførende trustee foregik disse afhændelser på alle væsentlige punkter, bl.a. i relation til stiftelse af de nye selskaber og afhændelsen af dem til en investor til markedspris samt indstillingen af de tidligere selskabers aktiviteter, i fuld overensstemmelse med beslutning K (2008) 5074 af 17. september 2008.
            
         
               (12)
            
            
               Ifølge oplysningerne fra de græske myndigheder er likvidationen af OAL og OAS endnu ikke afsluttet, men stadig i gang. Der resterer endnu visse aktiver, som det formentlig vil være vanskeligt at få afhændet. Når afhændelserne er afsluttet, vil tilbagebetalingsfordringerne blive anmeldt.
            
         III.   KONKLUSION
   
   
               (13)
            
            
               OAL og OAS er trådt i likvidation, og en række nøgleaktiver er i overensstemmelse med Kommissionens beslutning K (2008) 5074 af 17. september 2008 afhændet til forskellige købere til markedspris efter et offentligt, ubetinget og ikkediskriminerende udbud. Desuden er størsteparten af OAL's og OAS' øvrige aktiver blevet solgt, og de få resterende aktiver er ved at blive afhændet. De to selskaber i likvidation har indstillet enhver økonomisk aktivitet, og det er yderst usandsynligt, at de nogensinde vil genoptage deres virksomhed.
            
         
               (14)
            
            
               Det er derfor ikke nødvendigt at indlede en undersøgelse efter artikel 108, stk. 2, i TEUF af, hvorvidt der er ydet statsstøtte til Olympic Airways Services i forbindelse med de erstatninger, OAS fik udbetalt efter voldgiftskendelser i erstatningssager anlagt mod den græske stat. Kommissionen vil ikke undersøge dette spørgsmål nærmere, da det ikke tjener noget formål.
            
         
               (15)
            
            
               Med hensyn til det tilbagesøgningspåbud, Kommissionen pålagde i beslutning K (2008) 5073, har de græske myndigheder forsikret, at tilbagesøgningen vil finde sted gennem en anmeldelse af fordringen i Olympic-koncernens konkursbo. De græske myndigheder oplyste i brev af 16. december 2011, at når salget af de resterende aktiver er afsluttet, vil der blive bekendtgjort et proklama, hvor kreditorerne opfordres til at anmelde deres krav (for OAL's vedkommende skete dette i marts 2013). Kommissionen vil nøje følge udviklingen i anmeldelsen af fordringer i Olympic-selskabernes konkursbo.
            
         
               (16)
            
            
               I lyset af det ovenstående kan den resterende del af den procedure, der blev indledt ved beslutning K (2007) 6555 af 19. december 2007, følgelig indstilles.
            
         
               (17)
            
            
               Kommissionen henleder de græske myndigheders opmærksomhed på deres forpligtelse til i tide at anmelde ethvert udestående tilbagesøgningskrav i konkursboerne og underrette Kommissionen herom —
            
         VEDTAGET FØLGENDE AFGØRELSE:
   Artikel 1
   Den procedure efter artikel 108, stk. 2, i TEUF, som Kommissionen ved beslutning K (2007) 6555 af 19. december 2007 indledte på grund af mistanke om statsstøtte til Olympic Airways Services i forbindelse med en række voldgiftskendelser i erstatningssager, som OAS havde anlagt mod den græske stat, indstilles hermed.
   Artikel 2
   Denne afgørelse er rettet til Den Hellenske Republik.
   
      Udfærdiget i Bruxelles, den 23. juli 2014.
      
         
            På Kommissionens vegne
         
         Joaquín ALMUNIA
         
            Næstformand
         
      
   
   
      (1)  Statsstøtte til Olympic Airways Services/Olympic Airlines — Statsstøttesag C 61/07 (ex NN 71/07) (EUT C 50 af 23.2.2008, s. 13).
   
      (2)  EUT L 45 af 18.2.2011, s. 1
   
   
      (3)  http://ec.europa.eu/competition/state_aid/cases/223423/223423_868403_62_1.pdf
   
      (4)  I en række erstatningssager, som OAS havde anlagt mod den græske stat.
   
      (5)  EUT C 18 af 23.1.2010, s. 9.
   
      (6)  Kommissionens beslutning K (2003) 372 af 11. december 2002 om afslutning af proceduren i sag C19/2002
   Kommissionens beslutning K (2005) 2706 af 14. september 2005 om afslutning af proceduren i sag C11/2004
   Kommissionens beslutning K (2008) 5073 af 17. september 2008 om delvis afslutning af proceduren i sag C61/2007